# МЕСЯЦА АВГУСТА В 25-Й ДЕНЬ

**ПРЕПОДОБНОМУ́ЧЕНИКА МОИСЕ́Я (КО́ЖИНА),**

**СОЛОВЕ́ЦКАГО**

НА МАЛОЙ ВЕЧЕРНИ

На Го́споди, воззва́х: стихи́ры на 4, глас 6:

Преподобному́чениче Моисе́е,/ в ти́хое приста́нище Солове́цкия оби́тели прите́кл еси́,/ поще́нием и слеза́ми, моли́твами и пе́сньми/ непреста́нно прилепля́яся Бо́гу,/ ты в годи́ну гоне́ний на Це́рковь Ру́сскую/ ду́шу свою́ за Христа́ положи́л еси́,/ житие́ свое́ венце́м страда́ния увенча́в./ Наста́ви лю́ди твоя́ пе́ти тя и Бо́га сла́вити и́стинно,/ достохва́льный Моисе́е.

Из святы́я оби́тели Солове́цкия/ в Помо́рскую страну́ пришел еси,/ преподобному́чениче Моисе́е,/ и, яко благи́й и ве́рный раб Госпо́день,/ во храме рождества Предтечи, иже в ве́си Оле́ництей,/ усердно подвизался еси./ Те́мже почита́ем па́мять твою́ всечестну́ю.

Ра́дуйся, преподобному́чениче Моисе́е,/ ты бо, боле́зни и труды́ благоду́шно терпя,/ посреде́ мяте́жей мно́гих/ ве́ру истинную и любовь совершенну до конца́ сохрани́л еси/ и сла́вную кончи́ну за Христа́ приял еси,/ Иже побе́дными по́честьми тя венча́/ и райския сладости сподоби.

О́тче преподо́бне Моисе́е,/ ты в годи́ну тя́жких испыта́ний,/ ве́ру Христо́ву поруга́ему узрев,/ себе́ сама́го, я́ко же́ртву живу́ю, Бо́гу прине́сл еси́./ Темже и Госпо́дь показа́ тя свети́льника Своего́,/ в со́нме новому́чеников земли Ру́сския,/ на све́щнице церковнем сия́юща,/ с нимиже молися о нас ко Святей Троице/ спастися душам нашим.

Сла́ва, глас то́йже:

Восхва́лим днесь пе́сньми страда́льца оби́тели Солове́цкия/ и подвижника земли́ Ко́льския,/ преподобному́ченика Моисе́я,/ сей бо, во храме Предтеченстем/ служи́тель неле́ностный яви́вся,/ тве́рдо Христа́ испове́да/ и, безси́льную де́монскую де́рзость победив,/ су́етную я́рость безбо́жных низложи́,/ дерзнове́ние же имея ко Го́споду,/ ны́не мо́лится со все́ми за Христа́ пострада́вшими/ о спасе́нии душ на́ших.

И ны́не, Богоро́дичен, глас то́йже:

Ра́дуйся, Звездо́ светоза́рная,/ Све́т, пре́жде де́нницы от Отца́ возсия́вший,/ неизрече́нно ро́ждшая,/ Того́ сия́нием озари́ ду́ши на́ша,/ спя́щия во тьме и се́ни сме́ртней.

На стихо́вне стихи́ры, глас 4:

Про́мыслом Бо́жиим и челове́ческим избра́нием/ служи́тель ве́рен оби́тели Солове́цкия явися/ и помо́щник в ско́рбех преизря́дных, обре́тших бра́тию зело́./ Помози́ и нам, о́тче Моисее,/ ве́рно чту́щим па́мять твою́,/ в ве́ре и́стинней утверди́тися.

Стих: Честна́ пред Го́сподем/ смерть преподо́бных Его́.

Земна́я отри́нув, Небе́сная возлюбил еси/ и, я́ко страда́лец за и́стину,/ проти́ву гони́телей и досади́телей Це́ркве подвиза́яся,/ му́жественно да́же до кро́ве пострада́л еси/ и Небе́сныя сла́дости вкуси́л еси́,/ страстоте́рпче ди́вный,/ сея́ сла́дости испроси́ и нам у Христа́, Спа́са на́шего,/ я́ко моли́твенник о душа́х на́ших.

Стих: Блаже́н муж, боя́йся Го́спода,/ в за́поведех Его́ восхо́щет зело́.

Во изгна́нии бы́в,/ ско́рбь непреста́нную о оби́тели Солове́цтей,/ от безбо́жных разоря́емей,/ воздыханьми и слеза́ми растворя́л еси́,/ до́блественный о́тче Моисе́е./ Ны́не же, свяще́нныя ру́це твои́ у Престо́ла Святы́я Тро́ицы простира́я,/ помина́й Ко́льскую зе́млю рожде́ния твоего́/ и оби́тель славную, в не́йже мно́га ле́та подвиза́лся еси,/ и моли́ о спасе́нии сла́вящих тя благоче́стно.

Сла́ва, глас то́йже:

Пе́рвее преподо́бническим по́двигом твои́м/ в житии́ земне́м Бо́гови угожда́л еси,/ послежде му́ченически страда́нием житие́ твое́ сконча́л еси́./ Те́мже венча́ тя Госпо́дь за сугу́быя ско́рби и го́рести,/ наше́дшия на тя в ле́тех сих нече́стия,/ и прия́т тя во сла́ву Свою́.

И ны́не, Богоро́дичен, глас то́йже:

К покро́ву Твоему́, Де́во Богоро́дице, прибега́ем и мо́лим Тя:/ ско́ро на по́мощь нам, ве́рно чту́щим Тя, предвари́/ и от враг ви́димых и неви́димых изба́ви,/ Ты бо еси́ заступле́ние на́ше.

Тропа́рь пи́сан на вели́цей вече́рни.

НА ВЕЛИЦЕЙ ВЕЧЕРНИ

Блаже́н муж: 1-й антифо́н. На Го́споди, воззва́х: стихи́ры на 8, глас 5:

Прииди́те, ве́рнии,/ свяще́нное торже́ство преподо́бнаго Моисе́я пе́сньми восхва́лим,/ ревни́теля и защи́тителя оби́тели Солове́цкия/ и молитвенника ве́си Оле́ницкия,/ иже во время гоне́ний на Це́рковь Ру́сскую/ мучения тяжкая претерпе,/ ны́не же Престо́лу Госпо́дню предстоит/ и с со́нмом новому́чеников наших мо́лится,/ да и мы Ца́рствию Христо́ву приобщи́мся. *(Три́жды.)*

Прииди́те, боголю́бцы,/ ко Христу́ любо́вию у́тренююще,/ ра́дости преди́внаго Моисе́я прича́стницы бу́дем,/ той бо, святы́ню Православия во отечествии своем заступа́я,/ тверд и непрекло́нен в страда́нии яви́ся/ и, врагами Христовыми утесня́емь и изгоня́емь,/ веру истинную даже до смерти соблюде,/ Госпо́дь бо упова́ние тому бысть,/ ныне же Престолу Божию предстоит/ и молится о душах наших. *(Три́жды.)*

Прииди́те, христолюби́вии лю́дие,/ восхва́лим ратобо́рца и защи́тителя до́блественнаго святы́нь оте́ческих,/ и́же, во́инству Царя́ Небе́снаго сопричте́н бы́в,/ земно́е во́инство отве́рже, глаголя:/ я́ко несть на́ша брань проти́ву кро́ви и пло́ти,/ но к миродержи́телем тьмы́ ве́ка сего́,/ к духово́м зло́бы поднебе́сным./ Блаже́н еси́, Моисее, живо́т свой положи́вый/ за ве́ру Правосла́вную и за и́скренния своя́,/ всехва́льный преподобному́чениче Оле́ницкий. *(Два́жды.)*

Сла́ва, глас 8:

С печалию в сердце ото́к Солове́цкий оставил еси́,/ святе преподобномучениче Моисе́е,/ и, моли́тву непреста́нную слеза́ми растворя́я,/ о возлю́бленней оби́тели, от безбо́жных разоря́емей, скорбел еси,/ в не́йже мно́гия по́двиги и труды́ поне́сл еси́/ и во оте́чествии твое́м во дни Па́схи Христо́вой,/ дерза́я о И́мени Го́спода Воскре́сшаго,/ от безбо́жных поношение претерпе́л еси́./ Ны́не же, Престо́лу Бо́жию предстоя́,/ прославля́еши Отца́ и Сы́на и Свята́го Ду́ха,/ Тро́ицу Единосу́щную и Неразде́льную.

И ны́не, Богоро́дичен: Царь Небе́сный:

Та́же вход. Проки́мен дне. И чте́ния три мученическая.

На лити́и стихи́ра хра́ма и свята́го, глас 1:

Во оби́тели Солове́цтей по́двигом и́ноческим до́бре подвиза́лся еси,/ сла́вный Моисе́е,/ и, в скиту́ Се́ргиево-Мукса́лмском досто́йно зва́ния ходи́в,/ плоды́ Христо́ва смире́ния прине́сл еси́,/ я́ко дре́во благоплодное./ Темже и нам помози́ смирение стяжати/ пред Отце́м Небе́сным и бра́тиею на́шею,/ да обря́щем милость в День судный.

Сла́ва, глас 4:

На брезе Терском ли́ку страдальцев Христовых приобщи́вся,/ основа́ние собо́ру Ко́льских новому́чеников положи́л еси́,/ преподобномучениче отче Моисее./ Ны́не же с ни́ми, Престолу Божию предстоя,/ моли Церкви Русской в Православии утвердитися,/ Отечеству нашему в мире сохранитися/ и спастися душам нашим.

И ны́не, Богоро́дичен: При́зри на моле́ние Твои́х раб, Всенепоро́чная:

На стихо́вне стихи́ры, глас 1.

Подо́бен: Небе́сных чино́в:

Ни кня́зя ми́ра сего́, ни гонителей льстивых, претя́щих тебе́,/ убоя́лся еси́, о́тче преподо́бне,/ ве́рою и упова́нием на Го́спода кре́пок быв./ Утверди́ и нас ра́ди любве́ Христо́вой терпе́ти вся му́ки и ско́рби,/ и да́же до сме́рти подвиза́тися о и́стине,/ я́коже ты, о́тче преди́вне.

Стих: Проидо́хом сквозе́ огнь и во́ду,/ и изве́л еси́ ны в поко́й.

Боже́ственных Та́ин Христо́вых раздая́тель/ и душ людски́х врачева́тель/ яви́лся еси́, о́тче прехва́льне,/ оте́честву своему́ в годи́ну безве́рия свети́льник быв,/ те́мже благода́ть Ду́ха Уте́шителя от юдо́ли сме́ртныя тя возведе́/ в Вы́шняя Небе́сная селе́ния.

Стих: Свет возсия́ пра́веднику,/ и пра́вым се́рдцем весе́лие.

Е́же по о́бразу соблю́д невреди́мо,/ во е́же по подо́бию, я́ко мо́щно, возше́л еси́,/ му́жески бо естество́ пону́див,/ сопроти́вился еси́ терпели́во,/ и, ве́рою нетще́тною во Христа́ окриля́емь,/ не устраши́лся еси мучи́тельскаго преще́ния и я́рости богобо́рцев,/ преподо́бне Моисее страда́льче и но́вый му́чениче Христо́в.

Сла́ва, глас 6:

Распе́ншемуся за ны Христу́ Бо́гу,/ смерть попра́вшему и ад плени́вшему,/ сораспялися есте́, страстоте́рпцы приснопа́мятнии,/ Моисеем дивным возглавляеми,/ суд бо непра́вый и ско́рбную темни́цу,/ и страда́ния мно́гая да́же до сме́рти претерпе́вше,/ в Це́рковь Небе́сную непреткновенно внидо́сте/ и ны́не Святей Тро́ице предстоите́,/ пребога́тно сия́юще отту́ду блиста́нии чудесными.

И ны́не, Богоро́дичен: Творе́ц и Изба́витель мой, Пречи́стая:

На благослове́нии хлебо́в тропа́рь преподобному́ченику два́жды

и Богоро́дице Де́во: еди́ножды.

Тропа́рь, глас 1:

Святы́х Та́ин Христо́вых ве́рный служи́телю,/ покая́ния пропове́дниче и кра́я Ко́льскаго печа́льниче,/ преподобному́чениче Моисе́е,/ моли́ Ми́лостиваго Бо́га спасти́ся душа́м на́шим.

НА УТРЕНИ

На Бог Госпо́дь: тропа́рь преподобному́ченику два́жды.

Сла́ва, и ны́не: Богоро́дичен: Гаврии́лу веща́вшу:

По 1-м стихосло́вии седа́лен, глас 2:

Сове́ту нечести́вых неприча́стен бы́в, страда́ния за Христа́, я́ко благода́тный да́р, прия́л еси́, до́блественниче Моисе́е, вмени́в сия́ в ра́дость себе́ и во спасе́ние. Темже обрел еси у Господа мзду достойную и венец живота. *(Два́жды.)*

Сла́ва, и ны́не, Богоро́дичен, глас то́йже:

Предста́тельство верное и́мамы Тя, Пресвята́я Влады́чице, мольба́м и пла́чем земны́м ско́рое Услы́шание, боле́знем и ско́рбем те́плое Сострада́ние, обремене́нным грехми́ и страстьми Надеждо несомненная. Ты бо молиши неусыпно милосе́рдие Бо́жие за род челове́ческий.

По 2-м стихосло́вии седа́лен, глас 3:

Мужа́йся, Христо́ва Це́рковь, и держа́вствуй над всу́е борю́щими, Христо́ви бо дру́зи крепкоду́шнии, о тебе́ пеку́тся во Ца́рствии Небе́снем, Отечества земнаго не оставляюще, и́хже о́бщий пра́здник ны́не соверша́ем све́тло. *(Два́жды.)*

Сла́ва, и ны́не, Богоро́дичен, глас то́йже:

Возжада́ душа́ моя́ Тебе́, Спа́се мой, я́ко живота́ исто́чник и́маши вои́стину, Свет ми́ру Невече́рний Богоро́дицею возсия́вый. Тоя́ всеси́льными мольба́ми Небе́сных благ сокро́вище отве́рзи ми, Влады́ко Многоми́лостиве.

Велича́ние:

Велича́ем тя,/ преподобному́чениче Моисе́е,/ и чтим по́двиги и страда́ния твоя́,/ я́же за Христа́/ претерпе́л еси́.

Псало́м избра́нный:

Весть Госпо́дь путь пра́ведных, и путь нечести́вых поги́бнет.

Рабо́тайте Го́сподеви со стра́хом и ра́дуйтеся Ему́ с тре́петом.

Ты же, Го́споди, Засту́пник мой еси́, Сла́ва моя́, и вознося́й главу́ мою́.

Поми́луй мя, Го́споди, я́ко не́мощен есмь.

Исцели́ мя, Го́споди, я́ко смято́шася ко́сти моя́.

Отступи́те от мене́ вси де́лающии беззако́ние, я́ко услы́ша Госпо́дь глас пла́ча моего́.

Го́споди, Бо́же мой, на Тя упова́х, спаси́ мя от всех гоня́щих мя и изба́ви мя.

По полиеле́и седа́лен, глас 8:

А́нгелом собесе́дник на земли́ бысть, достохва́льный Моисе́е, мы́сленныма очи́ма зря Небе́сная, егда́ же на по́двиг мученический призва́ тя Госпо́дь, ты, па́че ду́хом укрепля́яся, не восхоте́л еси́ отри́нути ча́шу сию́, ниже пути́ свяще́нническаго уклони́тися, но вся претерпе́л еси́. Ны́не же, в Небе́сных оби́телех жи́тельствуя, моли́ся за ны, страда́ния твоя́ чту́щия, да ве́рни повеле́нием Госпо́дним пребыва́ем, друг дру́га лю́бяще и мир в себе́ иму́ще. *(Два́жды.)*

Сла́ва, и ны́не, Богоро́дичен, глас то́йже:

Небе́сная Цари́це, Госпоже́ Блага́я, любве́ Боже́ственныя Сосу́де преиспо́лненный, Твои́м всеми́лостивным заступле́нием тоя сосу́ды че́стны нас сотвори́, да ве́рни повеле́нием Госпо́дним пребыва́ем, друг дру́га лю́бяще и мир в себе́ иму́ще.

Степе́нна, 1-й антифо́н 4-го гла́са. Проки́мен, глас 4: Честна́ пред Го́сподем/ смерть преподо́бных Его́. Стих: Что возда́м Го́сподеви о всех,/ я́же воздаде́ ми? Вся́кое дыха́ние: Ева́нгелие от Ма́рка, зача́ло 37.

По 50-м псалме́ стихи́ра, глас 6:

Где твое́, сме́рте, жа́ло?/ Где твоя́, а́де, побе́да?/ Всу́е и́щете ве́рных Госпо́дних пожре́ти,/ не и́мате вла́сти ни еди́ныя,/ победи́л бо есть вы Спа́с душ на́ших Христо́с,/ дарова́в живо́т ве́чный всем земноро́дным,/ ве́рным же Ца́рство Свое́ запове́да,/ того́ насле́дник Моисе́й яви́ся./ Темже ныне, па́мять преподобному́ченика воспева́юще,/ нача́ло ве́чнаго жития́ его́ в Бо́зе пра́зднуем/ и к по́мощи его́ моли́твенней взыва́ем.

Кано́н Богоро́дице со ирмосо́м на 6, и свято́му на 8, глас 6.

Песнь 1

Ирмо́с: *Волно́ю морско́ю/ Скры́вшаго дре́вле/ гони́теля мучи́теля - / под земле́ю скры́ша спасе́нных о́троцы;/ но мы, я́ко отрокови́цы,/ Го́сподеви пои́м, сла́вно бо просла́вися.*

Запе́в: Святы́й преподобному́чениче Моисе́е, моли́ Бо́га о нас.

Сподо́би, Го́споди, по достоя́нию пе́сньми просла́вити Твоего́ уго́дника, И́мя Твое́ просла́вльшаго, Моисе́я преподобному́ченика, иже прегордаго велиара попра и Церковь Христову кровьми своими украси.

Ве́ре Христо́ве и любви́ Боже́ственней измла́да прилежа́в, сия́ посреде́ мяте́жей мно́гих до конца́ сохрани́л еси́, боле́зни же и труды́ благоду́шно претерпева́я, за Христа́ сла́вную кончи́ну прия́л еси́, Моисее доброхвальне.

Тя, о́тче преподо́бне Моисе́е, в тя́жкую годи́ну испыта́ний Госпо́дь я́ко свети́льника Своего́ показа́, сия́юща на све́щнице Це́ркве, искуше́нием вра́жиим противоста́вша и ду́ши ве́рных све́том страда́ний за Христа́ просвеща́юща.

Богоро́дичен: Путь ко спасе́нию откры́ла еси́ нам, Богоро́дице, жития́ непоро́чнаго о́браз чисте́йший явля́ющи. Те́мже, на Тя взира́юще и Тебе́ моля́щеся, из глубины́ серде́чныя взыва́ем: я́звы грехо́в и стру́пы страсте́й на́ших исцели́, Пречистая.

Песнь 3

Ирмо́с: *Тебе́, на вода́х/ пове́сившаго всю зе́млю неодержи́мо,/ тварь, ви́девши на ло́бнем ви́сима,/ у́жасом мно́гим содрага́шеся,/ несть свят,/ ра́зве Тебе́, Го́споди, взыва́ющи.*

Оте́честву земно́му в чи́не во́инстем досто́йно послужи́в, богоревни́ве Моисе́е, во́инству Христо́ву приобщи́тися и еди́ному Бо́гу порабо́тати зело́ возжела́л еси́ и, во оби́тель ото́ка Солове́цкаго всели́вся, в чи́не и́ночестем и са́не иере́йстем благочестне пожи́л еси́.

В бра́тстве и́ночестем усе́рдно подвиза́яся, от си́лы в си́лу восходи́л еси́, Моисе́е всехва́льне, и, первонача́льником оби́тели Соловецкия преподобным Зоси́ме, Савва́тию и Ге́рману ревнуя, умиле́нною душе́ю и сокруше́нным се́рдцем Богу моли́твы возносил еси́.

Моисе́й, вели́цый во проро́цех, иногда́ жезло́м свои́м, я́ко кре́стным зна́мением, во́ды Чермнаго мо́ря раздели́ и, со изра́ильтяны, яко по суху, проше́д, земна́го обетова́ния дости́же. Ты же, преподобному́чениче Моисе́е, крестоноше́нием плоть свою́ умертви́в, земли́ обетова́ния дости́гл еси́, в не́йже пра́вда живе́т.

Богоро́дичен: Обре́тши благода́ть у Сы́на Твоего́ заступа́ти немощны́й род челове́ческий, Богоро́дице, неусы́пно назира́еши лю́ди христиа́нския, и́ноком же наипа́че покрови́тельствуеши, я́ко а́нгельскому чи́ну подража́телем.

Седа́лен, глас 5:

Егда́ безбо́жнии в темни́цу тя ввергоша, ты, блаже́нный Моисе́е, я́ко луч Со́лнца Пра́вды яви́лся еси́, посрамля́я мучи́тели и страда́ньми твои́ми мглу безбо́жия разгоняя. Темже вопием ти, страда́льче святы́й: моли́ся за ны ко Го́споду, по́прище жития́ нам досто́йно проити́, ве́чныя поги́бели изба́витися и во́инами све́та яви́тися.

Сла́ва, и ны́не, Богоро́дичен:

Засту́пницу Тя и́мамы пред Бо́гом, Пречи́стая Де́во, не пре́зри раб Твои́х, на предста́тельство Твое́ наде́ющихся, моле́ние на́ше приими́ и по́мощь с Небесе́ низпосли́, да обря́щем спасе́ние душ на́ших.

Песнь 4

Ирмо́с: *На Кресте́ Твое́ Боже́ственное истоща́ние/ прови́дя, Авваку́м, ужа́сся, вопия́ше:/ Ты си́льных пресе́кл еси́ держа́ву, Бла́же,/ приобща́яся су́щим во а́де, я́ко Всеси́лен.*

Повеле́нию Госпо́дню повину́яся, крест настоя́тельства во оте́чествии свое́м со смире́нием прия́л еси́, Моисе́е достохва́льне. Егда́ же си́ла вра́жия безу́мно на тя и паству твою воста́, страда́ния, предугото́ванная тебе́, безро́потне восприя́л еси́, Христу уподобитися желая.

Ни врага́ ро́да челове́ческаго, ни властей богоху́льных, ни ору́жников дерзкосе́рдых, претя́щих тебе́, убоя́лся еси́, священному́чениче Моисе́е, ве́рою и упова́нием на Го́спода кре́пок быв, призыва́я чад свои́х к терпе́нию скорбе́й и стяжа́нию смире́ния Христо́ва.

Правосла́вныя Це́ркве свети́льниче, свяще́нный Моисе́е! Ты, па́че ду́хом укрепля́яся, стра́ха челове́ческаго ника́ко устраши́лся еси, ниже́ ча́шу страда́ний отри́нути восхоте́л еси и, подвигом мученическим неугаси́мо светя́й, вся претерпе́л еси́. Ныне же, у Престо́ла Бо́жия предстоя́, моли́ся о чту́щих тя.

Богоро́дичен: Мо́лим Тя, Богоро́дице Де́во, вра́жиими злоде́йствы обурева́емии: сете́й злоухищре́нных нас свободи́, мучи́тельства страсте́й изба́ви, мир Бо́жий в ду́ши на́ша водвори́, терпе́нием Христо́вым снабдева́ющи.

Песнь 5

Ирмо́с: *Богоявле́ния Твоего́, Христе́,/ к нам ми́лостивно бы́вшаго,/ Иса́ия, Свет ви́дев Невече́рний,/ из но́щи у́треневав, взыва́ше:/ воскре́снут ме́ртвии, и воста́нут су́щии во гробе́х,/ и вси земноро́днии возра́дуются.*

Обе́ты иноческия изве́стно исполня́я, Моисе́е прехва́льне, па́стырь добрый слове́сному ста́ду Христо́ву яви́лся еси́, те́мже и, стезе́ю страстоте́рпческою вку́пе ше́ствовав, му́ченичества красото́ю украси́лся еси́, о́тче свяще́ннейший.

Все упова́ние твое́ на Го́спода возложи́л еси́, Моисее многотрепеливе, сего ради уничиже́ние от беззако́нных и изгна́ние во юдо́ль муче́ний, труды́ и поноше́ния, таже и клевету́ претерпе́в, пострада́ти за Христа́ сподо́бился еси́, преподо́бне.

Во храме Предтеченстем служи́тель неле́ностный яви́лся еси́, о́тче Моисе́е, тве́рдо Христа́ испове́дуя и напа́сти вра́жия нивочто́же вменя́я, темже безси́льную де́монскую де́рзость и су́етную я́рость безбо́жных низложил еси. И ны́не со все́ми за Христа́ спострада́вшими моли́ о спасе́нии душ на́ших.

Богоро́дичен: Над земле́ю Ру́сскою Покро́в держа́вный распросте́рши, не оста́вила еси́ нас от злодея́ний льсти́ваго поги́бнути, Засту́пнице Всеми́лостивая. Помози́ нам и ны́не ве́ру и́стинную без стра́ха испове́дати и Правосла́вия побо́рником бы́ти.

Песнь 6

Ирмо́с: *Ят бысть,/ но не удержа́н в пе́рсех ки́товых Ио́на:/ Твой бо о́браз нося́,/ Страда́вшаго и погребе́нию Да́вшагося,/ я́ко от черто́га, от зве́ря изы́де./ Приглаша́ше же кустоди́и:/ храня́щии су́етная и ло́жная,/ ми́лость сию́ оста́вили есте́.*

Егда́ мрак безбо́жия пости́же зе́млю Ру́сскую и Солове́цкую оби́тель в темни́цу обрати́, тогда́ многоско́рбное се́рдце твое́ испо́лнися боле́зней и скорбе́й, я́же и до конца́ му́жественне поне́сл еси́, Христо́в страстоте́рпче, Про́мысл Бо́жий благи́й во всем разумева́я.

Христа́ Подвигополо́жника пред мы́сленным взо́ром всегда́ име́я, о́тче Моисе́е, Тому́ не обину́яся после́довал еси́ и крест свой мужедо́блественно поне́сл еси́, со смире́нием и кро́тостию пра́ведное Его́ попуще́ние восприим. Не оста́ви у́бо нас, священному́чениче, па́мять твою́ све́тло почита́ющих.

О́браз смире́ния Христо́ва и любве́ Его́ житие́м твои́м показа́в и ве́рность Христу́ Влады́це и зва́нию Вы́шнему досто́йно сохрани́в, соприча́стник Ко́льским и Солове́цким новому́чеником яви́лся еси́ и Це́рковь Ру́сскую по́двиги свои́ми све́тло украси́л еси́, богому́дре страстоте́рпче.

Богоро́дичен: Влады́чице ми́ра, Ма́ти Всепе́тая, приими́ серде́чную моли́тву раб Твои́х, во умиле́нии Ти приноси́мую, и не лиши́ нас ми́лостиваго Твоего́ заступле́ния, но, я́ко Блага́я, спаси́ ду́ши на́ша.

Конда́к, глас 2:

Паству твою носяй на раменах,/ якоже древле Моисей пророк народ Израильский,/ у́зы темни́чныя и смерть за Христа́ претерпе́л еси́,/ темже спаса́й нас моли́твами твои́ми, о́тче Моисе́е,/ па́стырю наш преблаже́нный.

И́кос:

Преподо́бным отце́м поревнова́в, во святе́й оби́тели Солове́цтей нело́жно Бо́гу потруди́лся еси́, си́лою же вра́жиею во времена́ безбо́жная от нея́ удале́н, неосла́бне в моли́тве и тве́рдем упова́нии дни жития́ своего́ провожда́л еси́, до́ндеже, мучеником древним во страдании своем после́довав, во оби́тели Гóрния ко Влады́це своемý пресели́лся еси́. Сегó рáди ублажáем тя, преподобномýчениче Моисе́е, па́стырю наш преблаже́нный.

Песнь 7

Ирмо́с: *Неизрече́нное чу́до:/ в пе́щи Изба́вивый преподо́бныя о́троки из пла́мене/ во Гро́бе мертв бездыха́нен полага́ется/ во спасе́ние нас, пою́щих:/ Изба́вителю Бо́же,/ благослове́н еси́.*

Во оте́чествии свое́м на Помо́рии во изгна́нии пребыва́я, о вели́цех беззако́ниих наро́да ру́сскаго болезновал еси и, в молитвах день и нощь подвизаяся, Бо́гу в Тро́ице Единосу́щному и Неразде́льному взыва́л еси: Изба́вителю Бо́же, благослове́н еси́.

На брезе севернем, в веси Оле́нице, многотрудное житие провождал еси, преподобне, егоже мученически скончал еси и Христу, яко жертва благоугодная, принеслся еси. Мы же, подвигом твоим земным дивящеся и славу твою Небесную зряще, днесь с веселием взываем: Избавителю Боже благословен еси.

Егда те́рния не́нависти и волчцы́ безве́рия произведе́ земля́ Ру́сская, яже пле́велами лжи засе́яна бысть от врага́, ты, благове́рный па́стырю Моисе́е, го́ресть земны́я юдо́ли излиха позна́л еси и смерть за Христа приял еси. Ныне же благ неизрече́нных наслажда́ешися, вопия: Изба́вителю Бо́же, благослове́н еси́.

Богоро́дичен: Заве́та ве́чнаго Богоизбра́нная Таи́ннице и Ца́рства Христо́ва Всеми́лостивая Врата́рнице! Го́спода и Влады́ку веко́в умоли́ о нас, немощны́х, озлобле́нием вра́жиим му́чимых, Ты бо, Благосе́рдая Ма́ти, Помо́щница те́плая и Хода́таица живота́ ве́чнаго христиа́ном при́сно явля́ешися.

Песнь 8

Ирмо́с: *Ужасни́ся, боя́йся, Не́бо,/ и да подви́жатся основа́ния земли́:/ се бо в мертвеце́х вменя́ется в Вы́шних Живы́й/ и во Гроб мал странноприе́млется./ Его́же, о́троцы, благослови́те, свяще́нницы, воспо́йте,/ лю́дие, превозноси́те во вся ве́ки.*

Четыредеся́тницу святу́ю по́стнически соверши́в, Па́сху Госпо́дню с наро́дом Бо́жиим воспева́л еси́, ду́хом пламене́я, да соблюде́т Госпо́дь благоче́стия до́брыя зла́ки и да не пода́влени бу́дут от те́рния, ниже́ смеся́тся с пле́велами, но да принесут сторицею плод ве́рная ча́да Христо́ва, пою́ще и превознося́ще Го́спода во вся ве́ки.

Па́мять твою́ ле́тную пра́зднующе, святы́й новому́чениче Моисе́е, ра́дуемся и ликовству́ем, днесь бо Па́сха твоя́ соверша́ется, в нюже ты, му́жественне вся претерпе́в, от земли́ к Небе́сным селе́нием восхо́дом невозбра́нным вни́де, Христа́ Воскре́сшаго поя́ и превознося́ во вся ве́ки.

Тро́ичен: Триипоста́сный Бо́же, Сло́вом сотвори́вый вся́ческая и Ду́хом к животу́ призва́вый земна́я и небе́сная! Ты челове́ческое естество́ в подо́бие Свое́ созда́л еси́, оскверне́нное же грехо́м Кро́вию Христа́ Твоего́ па́ки возста́вил еси́, Его́же, о́троцы, благослови́те, свяще́нницы, воспо́йте, лю́дие, превозноси́те во вся ве́ки.

Богоро́дичен: Послужи́вши Та́йне Бо́жией, челове́ческому разуме́нию непостижи́мей, сподо́би нас благода́ти Сы́на Твоего́, Пренепоро́чная, не́мощь на́шу укрепи́, житие́ уны́лое ми́лостию Твое́ю обогати́ и ску́дную моли́тву на́шу Ду́ха Свята́го животво́рными дыха́нии раствори́.

Песнь 9

Ирмо́с: *Бога/ человеком невозможно видети,/ на Негоже не смеют чини ангельстии взирати,/ Тобою же, Всечистая, явися человеком/ Слово воплощенно/ Егоже величающе,/ с Небесными вои Тя ублажаем.*

Ча́шу страда́ний му́жественне испи́в, испове́дником и страстоте́рпцем Христо́вым приобщи́лся еси́, Моисе́е пресла́вный, и ныне Го́споду предстои́ши в Го́рнем Ца́рстве Его́ и мо́лишися дерзнове́нно о всех лю́дех, наипа́че же о хотящих подобны тебе быти, якоже и ты Христу.

Лик проро́ческий с Моисе́ем и Ааро́ном днесь весели́тся, я́ко коне́ц проро́чествия их на нас испо́лнися; сия́ет бо над Русскою земле́ю Крест Христо́в, и́мже сонм новому́чеников восхо́дит горе́ от земли́ на Не́бо и мо́лится ко Го́споду, да посети́т виногра́д сей и да сподобит нас, грешных, вели́чие сла́вы Бо́жия свиде́тельствовати.

Ча́шу страдания испи́в, венце́м неувяда́емым украси́лся еси́ во Ца́рствии Небе́снем, богоблаже́нне Моисе́е. Те́мже моли́ о земли Ко́льской и оби́тели Солове́цтей, да мир и любо́вь Госпо́дни во ве́ки зде пребу́дут, и нас помина́й, ве́рою и любо́вию тя велича́ющих.

Богоро́дичен: Ца́рства Бо́жия би́сер драгоце́нен да возсия́ет в душа́х на́ших мольба́ми Твои́ми, Пречи́стая Де́во, Нача́льника жи́зни ве́чныя Ма́ти. Помози́ нам, Блага́я, да терпе́нием ду́ши стяжа́вше, воскресе́ния све́тлую ра́дость невозвра́тно Тобо́ю обря́щем.

Свети́лен, глас 3:

Све́том Христо́вым просвеща́емь, мрак беззако́ния попра́л еси́, преподо́бне, и, му́ченическими кровьми́ свяще́нную ри́зу очервлени́в, во Свята́я Святы́х вшел еси́, иде́же Свет неизре́ченный и глас пра́зднующих непрестанный. *(Два́жды.)*

Сла́ва, и ны́не, Богоро́дичен:

Свет Живота́ ве́чнаго возсия́ нам Тобо́ю, Благода́тная Мари́е, пло́тию бо родила́ еси́ Жизнода́вца Бо́га, смерть попра́вшаго, мир Собо́ю обнови́вшаго и всем ве́рным Воскресе́ние даровавшаго.

На хвали́тех стихи́ры на 4, глас 7:

Ре́вностию по Бо́зе распала́емь/ и жа́лостию о до́ме Госпо́дни снеда́емь,/ святы́ни це́ркве Оле́ницкия от расхище́ния и поруга́ния нечести́вых сохраня́л еси́,/ преще́ний же беззако́нныя вла́сти не устраши́лся еси́/ и, даже до конца́ страда́ния претерпе́в,/ спасе́ние души́ обре́л еси́,/ священному́чениче достохва́льне Моисе́е,/ и ны́не сия́еши во сла́ве Госпо́дни. *(Два́жды.)*

Зе́млю Ру́сскую, безбо́жными гоне́нии неща́дно жего́мую,/ слеза́ми и кровьми́ твои́ми напои́л еси́,/ испове́данием же Трисо́лнечнаго Све́та/ тьму́ а́дову посрами́л еси́,/ муче́ния от сыно́в поги́бели восприем,/ со святыми сродники нашими в вертограде Небеснем водворился еси./ Те́мже благода́ть моли́тися о нас стяжа́л еси́,/ о́тче преподо́бному́чениче Моисе́е.

Па́ству ве́рных свои́х хле́бом сло́ва Бо́жия насыща́я/ и вино́м прему́дрости Богодухнове́нныя напая́я,/ теплото́ю любве́ Христовы да́ры сия́ раствори́л еси́,/ священному́чениче Моисе́е добропобедне./ И ны́не высо́ким пропове́данием/ веща́еши ча́дом Це́ркве Ру́сския:/ приступи́те ко Го́споду и просвети́теся,/ и ли́ца ва́ша не постыдя́тся.

Сла́ва, глас 1:

Больши сия любве никтоже имать,/ да кто душу свою положит за други своя./ Сему глаголу Спасову последовав,/ Моисей всехвальный/ душу свою за паству положи/ и кровию своею Церковь украси./ Того молитвами, Христе Боже наш,/ Отечество наше в Православии сохрани/ до скончания века.

И ны́не, Богоро́дичен, глас то́йже:

Огнь Божества́ во утро́бе неопа́льне вмести́вши,/ Киво́т благода́ти свяще́ннейший яви́лася еси́, Де́во Пречи́стая,/ те́мже пла́менем Ду́ха Боже́ственнаго возжига́еши сердца́ ве́рных/ и ве́чнующему вра́жию пла́мени сих неприкоснове́нны твори́ши./ Возсия́й, Богома́ти, и в нас, любве́ Бо́жия немерца́ющий све́т,/ от борю́щих враг огражда́ющи,/ и огнеды́шащия про́пасти а́довы изба́ви ду́ши на́ша.

Славосло́вие вели́кое и отпу́ст.

НА ЛИТУРГИИ

Блаже́нна от кано́на, пе́сни 3-я и 6-я. Проки́мен, глас 7: Восхва́лятся преподо́бнии во сла́ве/ и возра́дуются на ло́жах свои́х. Стих: Воспо́йте Го́сподеви песнь но́ву,/ хвале́ние Его́ в це́ркви преподо́бных. Апо́стол к Тимофе́ю, зача́ло 291. Аллилу́иа, глас 6: Блаже́н муж, боя́йся Го́спода,/ в за́поведех Его́ восхо́щет зело́. Стих: Си́льно на земли́ бу́дет се́мя его́. Ева́нгелие от Матфе́а, зача́ло 36. Прича́стен: В па́мять ве́чную: